BANPU โบรกแนะซื้อเป้า 14.50 บ. หลังเพิ่มสัดส่วนลงทุน “ดูราเพาเวอร์” 65%
BANPU โบรกแนะซื้อเป้า 14.50 บ. หลังเพิ่มสัดส่วนลงทุน “ดูราเพาเวอร์” 65% จับตากำไรปี 65 เฉียด 5 หมื่นล้าน โต 4 เท่าตัว
BANPU โบรกแนะซื้อเป้า 14.50 บ. หลังเพิ่มสัดส่วนลงทุน “ดูราเพาเวอร์” 65% จับตากำไรปี 65 เฉียด 5 หมื่นล้าน โต 4 เท่าตัว
22 ก.พ. 2566

บล.ดาโอ ระบุในบทวิเคราะห์วันนี้ (22 ก.พ.66) ว่า บริษัท บ้านปู จำกัด (มหาชน) หรือ BANPU แจ้งตลาดหลักทรัพย์แห่งประเทศไทย (SET) ว่า BPIN InvestmentCo.,Ltd. (BPINI) ซึ่งเป็นบริษัทย่อยของบริษัท บ้านปู เน็กซ์ จำกัด (BANPU NEXT) ได้เพิ่มสัดส่วนการลงทุนในบริษัท ดูราเพาเวอร์ โฮลดิ้งส์ จำกัด (Durapower) เป็น 65.1% จากเดิมที่ 47.7% และได้สถานะจากบริษัทร่วมทุน (JV) เป็นบริษัทย่อย โดยมูลค่าการลงทุนครั้งนี้อยู่ที่ 70 ล้านเหรียญ หรือประมาณ 2.4 พันล้านบาท (ที่มา: SET)
โดยมีมุมมองเป็นบวกต่อข่าวนี้ ซึ่งเป็นการเพิ่มการลงทุนในธุรกิจพลังงานสะอาดมากขึ้นสอดคล้องกับกลยุทธ์ทางธุรกิจของบริษัทในระยะยาว ทั้งนี้มูลค่าลงทุนเมื่อเทียบกับตอนที่ BPIN เข้าซื้อ Durapower ครั้งแรกแสดงให้เห็นถึงมูลค่าของหุ้นที่สูงขึ้นประมาณ 460% สะท้อนศักยภาพของธุรกิจ EV battery ที่สูงขึ้น อย่างไรก็ดี เนื่องจากข้อมูลผลประกอบการของ Durapower ที่จำกัด ทำให้เราไม่สามารถประเมิน valuation ของดีลนี้ได้
ทั้งนี้ประเมินว่าบริษัทจะรายงานกำไรปกติไตรมาส 4/2565 ในระดับที่แข็งแกร่งที่ 1.48 หมื่นล้านบาท โต 35% เทียบช่วงเดียวกันของปีก่อน หลักๆจากราคาขายเฉลี่ยถ่านหิน (coal ASP) ที่สูงขึ้นและผลขาดทุนจากเครื่องมือทางการเงิน (hedging loss) ที่ลดลง โดยยังคงประมาณการกำไรปี 2565 ที่ 4.99 หมื่นล้านบาท โต 407% เทียบช่วงเดียวกันของปีก่อน คงคำแนะนำ “ซื้อ” ที่ราคาเป้าหมายปี 2566 ที่ 14.50 บาท